Нэхъ псынщIэу, нэхъ лъагэу, нэхъ лъэщу
Ди къэралым и къалащхьэ Москва мы махуэхэм щекIуэкIащ Урысейпсо спорт фестиваль. Сабийхэр хъумэным и дунейпсо махуэм хуэщIауэ «ШколакIуэ-хэм я урысейпсо зэщIэхъееныгъэ» жылагъуэ зэгухьэныгъэм къызэригъэпэща зэхьэзэхуэм хэтащ ди республикэм и курыт школхэм я еджакIуэхэри. Хэтам и мызакъуэу, текIуэныгъэ къыщахьащ.
УФ-м хыхьэ щIыналъэхэм къикIа школакIуэ 475-рэ, апхуэдэуи физкультурэр школым щезыгъэджхэмрэ щIалэгъуалэм ядэлажьэ IэщIагъэлIхэмрэ зыхэта къэралпсо зэхьэзэхуэм, ди гуаппэ зэрыхъущи, щытекIуащ Налшык дэт гимназие №14-м и «Старт нэжэгужэхэр» спорт командэр. НыбжьыщIэхэр щызэпеуащ Москва дэт, ЦСКА-м атлетикэ псынщIэмрэ футболымкIэ и спорт уардэунэм.
Къыхэдгъэщынщи, ныбжьыщIэхэр зыхэта Урысейпсо спорт фестивалым и иужьрей зэхьэзэхуэхэр екIуэкIащ «Хахуэхэр зэдоджэгу», «Старт нэжэгужэхэр», «Сабий спорт школхэм я зэфIэкIыр», «Шахматхэр» унэтIыныгъэхэмкIэ. Апхуэдэу школакIуэхэр зэпеуащ брейк- дансымкIэ, воркаутымкIэ, футболымкIэ, роуп-скиппингымкIэ, хоппингымкIэ, фехтованиемкIэ. А спорт лIэужьыгъуэхэмкIи унэтIыныгъэхэмкIи екIуэкIа зэхьэзэхуэ-хэм щытекIуа школакIуэ щхьэхуэхэри гупхэри щагъэпэжащ «Салют» щэнхабзэ центр иным. ГуфIэгъуэ щытыкIэм иту абыхэм иратащ зэпеуэм зэрыщытекIуам щыхьэт техъуэ Кубокымрэ щIыхь тхылъымрэ.
Ди щIыналъэм икIа школакIуэхэм зыIэрагъэхьа ехъулIэныгъэхэм хуабжьу щыгуфIыкIащ ахэр зи лIыкIуэ IэнатIэхэр. Налшык дэт гимназие №14-м и «Старт нэжэгужэхэр» спорт командэр Iэтауэ кърагъэблэгъэжащ. Зэхуэсым хэтащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Езауэ Анзор, егъэджэныгъэмкIэ къалэ департаментым и IэщIагъэлIхэр, школым и егъэджакIуэхэмрэ еджакIуэ цIыкIухэмрэ. Министрыр гуапэу ехъуэхъуащ республикэм и цIэр фIыкIэ зыгъэIуа ныбжьыщIэхэм. Гупым хэтахэм иратащ фIыщIэ, щытхъу тхылъхэр, фэеплъ саугъэтхэр. Я ныбжьэгъухэр къэралпсо утыкум зэрыщытекIуам и щIыхькIэ, гимназием и гъэсэнхэм ятащ гуфIэгъуэ концерт.
ЖЫЛАСЭ Маритэ.
